b'\n_START_ARTICLE_\nKontinentaalfilosoofia\n_START_PARAGRAPH_\nKontinentaalfilosoofia on \xc3\xbchine nimetus Mandri-Euroopas, eriti Prantsusmaal ja Saksamaal, 20. sajandil viljeldud filosoofiale. _NEWLINE_Kontinentaalfilosoofiat eristatakse anal\xc3\xbc\xc3\xbctilisest filosoofiast, mis on leidnud tunnustust peamiselt Angloameerika maades. Vahetult p\xc3\xa4rast teist maailmas\xc3\xb5da nimetati kontinentaalfilosoofiaks fenomenoloogiat, hiljem lisandusid ka eksistentsialism, hermeneutika ja strukturalism. Kontinentaalfilosoofia ei moodusta \xc3\xbchtset koolkonda._NEWLINE_Kontinentaalfilosoofia ei pea anal\xc3\xbc\xc3\xbctilise filosoofia kombel filosoofia ideaaliks m\xc3\xb5istelist selgust, loogilist j\xc3\xa4rjekindlust ja loodusteadusi ihalevat teaduslikku l\xc3\xa4henemist. Sisu poolest on kontinentaalfilosoofia suunatud inimliku olemasolu, kultuuri ja p\xc3\xb5hikogemuse teemadele. Kontinentaalfilosoofia on sageli stiililiselt ja sisuliselt l\xc3\xa4hemal esseistikale, ilukirjandusele ja ps\xc3\xbchhoteraapiale kui loogikale ja loodusteadustele. \xc3\x9cks kontinentaalfilosoofia koolkondade viimase aja huvipunktidest on katse tuua akadeemilisse filosoofiasse mittefilosoofilistena tunduvaid teemasid, muutes tavaootusi filosoofia \xc3\xbclesannetele.'